কিউয়ি বধ করে সেমিফাইনালে অস্ট্রেলিয়ার মুখোমুখি ভারত

ওয়েব ডেস্ক: নিউজিল্যান্ডকে (New Zealand) হারিয়ে ‘এ’ গ্রুপের শীর্ষে থেকে সেমিফাইনালে গেল ভারত (India)। ৪ মার্চ দুবাইয়ের মাঠে রোহিত শর্মাদের (Rohit Sharma) মুখোমুখি স্টিভ স্মিথের (Steve Smith) অস্ট্রেলিয়া। ২০২৩ ওডিআই বিশ্বকাপ ফাইনালে হারের বদলা নেওয়ার সুবর্ণ সুযোগ এসে গিয়েছে। রবিবার কিউয়িদের ৪৪ রানে হারাল টিম ইন্ডিয়া। পাঁচ উইকেট নিয়ে ম্যাচের সেরা বরুণ চক্রবর্তী (Varin Chakravarty)।

টসে জিতে বোলিং করার সিদ্ধান্ত নেন কিউয়ি অধিনায়ক মিচেল স্যান্টনার (Mitchell Santner)। কিন্তু দুবাইয়ের মন্থর পিচে এই সিদ্ধান্ত ভুল। তার উপর ভারত এদিন চারজন স্পিনার খেলিয়েছে। হর্ষিত রানাকে বসিয়ে খেলানো হয়েছে বরুণকে। তিনিই বাজিমাত করলেন, ওডিআই ক্রিকেটে তাঁর প্রথম পাঁচ উইকেট এল।

আরও পড়ুন: কিউয়ি বধ করে সেমিফাইনালে অস্ট্রেলিয়ার মুখোমুখি ভারত

ভারত ৫০ ওভারে ৯ উইকেট হারিয়ে ২৪৯ রান করে। ৩০ রানের মধ্যেই ফিরে যান শুভমান গিল, রোহিত শর্মা এবং বিরাট কোহলি। ভারতীয় ইনিংসকে টানেন মূলত শ্রেয়স আইয়ার। ৯৮ বলে ৭৯ রানের মূল্যবান ইনিংস খেলেন তিনি, শতরানটা মিস না করলে ম্যাচের সেরা হতেন তিনিই। আইয়ারকে সহায়তা করেন অক্ষর প্যাটেল এবং কিছুটা কে এল রাহুল। শেষের দিকে ৪৫ বলে ৪৫ রানের ভালো ইনিংস খেলে দেন হার্দিক পান্ডিয়া।

২৫০ রানটাকে ৩৫০-র মতো কঠিন করে তুললেন ভারতের স্পিনাররা। রবীন্দ্র জাদেজা, কুলদীপ যাদব, অক্ষর প্যাটেল এবং বরুণ চক্রবর্তী কিউয়ি ব্যাটারদের নাগপাশে আবদ্ধ করে রাখেন। কেন উইলিয়ামসন ৮১ রান করলেও তার জন্য ১২০ বল খরচ করে ফেলেছেন। উইলিয়ামসনের দল সেমিফাইনালে দক্ষিণ আফ্রিকার মুখোমুখি।