বিরাট-বৈতরণীতে চেপে চ্যাম্পিয়ন্স ট্রফির ফাইনালে ভারত

ওয়েব ডেস্ক: কামেথ দ্য আওয়ার কামেথ দ্য ম্যান। ক্রীড়াক্ষেত্রে এই শব্দবন্ধ বহু ব্যবহারে ক্লিশে হয়ে গিয়েছে। কিন্তু বিরাট কোহলির (Virat Kohli) জন্য এর থেকে ভালো ‘বিশেষণ’ আর পাওয়া সম্ভব না। আন্তর্জাতিক কেরিয়ারে কত ম্যাচ যে ভারতকে একা জিতিয়েছেন তার ইয়ত্তা নেই। ৩৬ বছর বয়সে এসেও টিমের জোয়াল টেনে নিয়ে যাচ্ছেন। আইসিসি চ্যাম্পিয়ন্স ট্রফির সেমিফাইনালে অস্ট্রেলিয়ার বিরুদ্ধে আরও একবার একই কাজ করলেন। তাঁর আরও একটা ইনিংস ভারতীয় ক্রিকেটের লোকগাথায় ঢুকে গেল।

যে পিচে অন্যান্যরা টাইমিং করতে পারছেন না, সেখানে আরও একবার ব্যাটিং মাস্টারক্লাস দিলেন কোহলি। পাকিস্তানের বিরুদ্ধেও একই কাজ করেছিলেন। ২৬৫ রানের লক্ষ্যে পৌঁছতে ৪৩ রানে দুই উইকেট পড়ে গেল ভারতের। প্যাভিলিয়নে শুভমান গিল (Shubman Gill) এবং অধিনায়ক রোহিত শর্মা (Rohit Sharma)। অজিদের ক্যাচ মিসের বহরে দু’বার জীবন ফিরে পেলেন রোহিত, তাও খারাপ শট খেলে আউট হলেন।

আরও পড়ুন: চ্যাম্পিয়ন্স লিগ নক আউটে আজ রিয়াল বনাম অ্যাতলেটিকো

কোহলিকে যেমন জীবন দিলেন গ্লেন ম্যাক্সওয়েল (Glen Maxwell)। তখন ৫১ রানে খেলছিলেন ভারতীয় ব্যাটার। তার পরে আবার যখন সুযোগ দিলেন তখন ৯৮ বলে ৮৪ করে ফেলেছেন কোহলি। এবার কিন্তু আর রেহাই পাননি। অ্যাডাম জ্যাম্পার বলে মিড উইকেটের উপর দিয়ে মারতে গিয়ে লং অনে ধরা পড়লেন। শটটা খেলার প্রয়োজনই ছিল না কারণ উল্টো দিকে কে এল রাহুল (KL Rahul) চার-ছয় মেরে আস্কিং রান রেট নামিয়ে এনেছেন।

কোহলি আউট হতে একটু টেনশন হয়েছিল তবে সেসব কাটিয়ে দিলেন রাহুল এবং হার্দিক পান্ডিয়া (Hardik Pandya)। তার আগে ৪৫ রানের ভালো ইনিংস খেলেন শ্রেয়স আইয়ার (Shreyas Iyer)। অস্ট্রেলিয়া হেরে গেল প্রথমত অনভিজ্ঞ বোলিং আক্রমণের জন্য এবং দ্বিতীয়ত ম্যাক্সওয়েলের কোহলির ক্যাচ মিসের কারণে। চার উইকেটে জিতে চ্যাম্পিয়ন্স ট্রফির ফাইনালে ভারত। ফাইনালে প্রতিপক্ষ কে তা জানা যাবে বুধবার।