অস্ট্রেলিয়ার বিরুদ্ধেও তুরুপের তাস বরুণ! বলছেন রবি শাস্ত্রী

ওয়েব ডেস্ক: আইসিসি চ্যাম্পিয়ন্স ট্রফিতে (ICC Champions Trophy) আবির্ভাবেই চমকে দিয়েছেন বরুণ চক্রবর্তী (Varun Chakravarty)। নিউজিল্যান্ডের (New Zealand) বিরুদ্ধে পাঁচ উইকেট নিয়েছেন তিনি। প্রাক্তন ভারতীয় ক্রিকেটার এবং হেড কোচ রবি শাস্ত্রী (Ravi Shastri) বলছেন, সেমিফাইনালে অস্ট্রেলিয়ার (Australia) বিরুদ্ধেও মিস্ট্রি স্পিনারকে খেলানো হোক। কারণ তাঁকে অজি ব্যাটাররা খুব একটা খেলেননি।

রবিবার হর্ষিত রানাকে বসিয়ে বরুণকে খেলায় ভারতের টিম ম্যানেজমেন্ট। চতুর্থ স্পিনার হিসেবে এসে পাঁচ উইকেট নিয়ে ভারতকে জেতান তিনি। তাঁর বৈচিত্র্যে রীতিমতো খাবি খেয়েছেন কিউয়ি ব্যাটাররা। বরুণে বৈচিত্র্য শুধু স্পিনে নয়, ছিল গতিতেও। মিচেল স্যান্টনারকে যে ডেলিভারিতে বোল্ড করলেন তার গতি ছিল ঘণ্টায় ১১৩ কিমি। শাস্ত্রী মনে করছেন, স্টিভ স্মিথের (Steve Smith) দলের বিরুদ্ধেও তুরুপের তাস হয়ে উঠতে পারেন কেকেআর স্পিনার।

আরও পড়ুন: ভারত-ম্যাচের আগেই বাঁ-হাতি স্পিনার নিল অস্ট্রেলিয়া!

প্রাক্তন অলরাউন্ডার বলেন, “বরুণ সুযোগ পেয়েই দেখিয়ে দিয়েছে। সেমিফাইনালে প্রথম এগারোয় ঢোকার দাবিদার ও। ওই উইকেটে এই কম্বিনেশনটাই ঠিক। হার্দিক পান্ডিয়া থাকায় ইনিংসের গোড়ার দিকটাও হয়ে যাচ্ছে। মাঝের ওভারগুলোয় কে উইকেট নিচ্ছে সেটা দেখতে হবে। এখানেই গুরুত্বপূর্ব বরুণ। আমার মনে হয় না অস্ট্রেলিয়ানরা ওকে খুব একটা খেলেছে।”

এদিকে চোট পাওয়া ওপেনিং ব্যাটারের জায়গায় স্পিনার-অলরাউন্ডার কুপার কোনোলিকে নিয়েছে অস্ট্রেলিয়া। ভারত বনাম অস্ট্রেলিয়া মেগা-ম্যাচ আয়োজিত হবে দুবাইয়ে। দুবাইয়ের পিচ মন্থর, স্পিনারদের সাহায্য করে তা প্রথম দিন থেকেই বোঝা গিয়েছে। রবিবার নিউজিল্যান্ডের বিরুদ্ধে ভারত চার স্পিনার খেলিয়েছে। সেই কারণেই কি দলে স্পিনার-অলরাউন্ডার নিল অস্ট্রেলিয়া?